Temeljem članka 17. stavak 1. Zakona o socijalnoj skrbi (Narodne novine RH br. 18/22., 46/22., 119/22.) i članka 39. Statuta Grada Pula – Pola („Službene novine“ Grada Pule br. 07/09, 16/09, 12/11., 1/13., 2/18., 2/20., 4/21. i 5/21.), Gradsko vijeće Grada Pule na sjednici održanoj \_\_\_\_\_\_\_\_\_\_\_\_\_\_\_\_ donosi

**ODLUKU O SOCIJALNOJ SKRBI**

**I. OPĆE ODREDBE**

**Članak 1.**

Odlukom o socijalnoj skrbi (u daljnjem tekstu: Odluka) utvrđuju se korisnici socijalne skrbi, prava i oblici pomoći u sustavu socijalne skrbi Grada Pula-Pola (u daljnjem tekstu: Grad) propisani Zakonom o socijalnoj skrbi, prava i oblici pomoći iznad standarda te uvjeti i postupci za ostvarivanje prava.

**Članak 2.**

Poslove u vezi ostvarivanja prava iz sustava socijalne skrbi obavlja upravni odjel Grada nadležan za poslove socijalne skrbi samostalno, ili u suradnji s ostalim upravnim tijelima Grada, ustanovama, udrugama i drugim pravnim ili fizičkim osobama koje obavljaju djelatnost socijalne skrbi.

Poslove ili dio poslova u ostvarivanju prava iz sustava socijalne skrbi, propisanih Odlukom, Grad može povjeriti pravnoj ili fizičkoj osobi ovlaštenoj za obavljanje istih.

**Članak 3.**

Korisnici prava navedenih u članku 7. Odluke su:

- za stavak 1. točke od 1. do 3. i stavak 2. točka 8.: hrvatski državljani s prebivalištem na području Grada, stranci sa stalnim boravkom i dugotrajnim boravištem na području Grada, osobe bez državljanstva s privremenim/stalnim boravkom i dugotrajnim boravištem na području Grada, stranci pod supsidijarnom zaštitom i azilanti te članovima njihove obitelji koji zakonito borave u Republici Hrvatskoj, kao i stranci s utvrđenim statusom žrtve trgovanja ljudima pod uvjetima propisanim zakonima kojima je uređena zaštita od trgovanja ljudima i zakonom kojim se uređuje status, prava i obveze osoba s odobrenom međunarodnom zaštitom

- za stavak 2. točke od 1. do 3.: roditelj s kojim dijete živi, ako roditelj i dijete imaju prijavljeno prebivalište odnosno stalni boravak na području Grada, skrbnik ili udomitelj za dijete bez odgovarajuće roditeljske skrbi ako dijete ima prebivalište odnosno stalni boravak na području Grada

- za stavak 2. točke od 4. do 7.: hrvatski državljani te stranci i osobe bez državljanstva koji imaju prebivalište, odnosno stalni boravak, na području Grada neprekidno najmanje pet godina prije podnošenja zahtjeva za ostvarenje prava

- za stavak 2. točke 9.: osoba s potrebom podrške koja živi, ili se zatekla na području Grada, bez obzira na prebivalište.

**Članak 4.**

Prava utvrđena Odlukom ne mogu se ostvariti na teret Grada ako je zakonom ili drugim propisom donesenim na temelju zakona određeno da se ta prava ostvaruju prvenstveno na teret Republike Hrvatske te drugih pravnih ili fizičkih osoba.

Pomoći utvrđene Odlukom su osobne i ne mogu se prenositi na drugu osobu, niti nasljeđivati.

**Članak 5.**

Izrazi koji se koriste u Odluci, a imaju rodno značenje, koriste se neutralno i odnose se jednako na muški i ženski rod.

**Članak 6.**

***Osnovica*** za obračun iznosa naknade za pomoći iz ove Odluke iznosi 15,9% proračunske osnovice za obračun naknada i drugih primanja u Republici Hrvatskoj. Ako iznos osnovice iz stavka 1. ovog članka nije cijeli broj zaokružuje se na cijeli broj.

***Prihod*** su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i slično) ostvaren u tuzemstvu i inozemstvu, umanjen za iznos uplaćenog poreza i prireza.

***Prosječni mjesečni prihod*** je iznos prosječnog mjesečnog prihoda samca, odnosno člana obitelji i kućanstva ostvaren u posljednja tri mjeseca koja prethode mjesecu u kojem je podnesen zahtjev za ostvarivanje prava.

***Radno nesposobna osoba*** je osoba kojoj je radna nesposobnost utvrđena rješenjem Hrvatskog zavoda za mirovinsko osiguranje ili tijela nadležnog za rješavanje o pravima hrvatskih branitelja.

**II. PRAVA I OBLICI POMOĆI U SUSTAVU SOCIJALNE SKRBI**

**Članak 7.**

Prava temeljem Zakona o socijalnoj skrbi koje osigurava Grad su:

1. naknada za troškove stanovanja
2. prehrana u pučkoj kuhinji
3. privremeni smještaj beskućnika u prihvatilište i prenoćište

Oblici pomoći iznad standarda u sustavu socijalne skrbi koje osigurava Grad su:

1. subvencija u cijeni programa predškolskog odgoja
2. subvencija u cijeni produženog boravka u osnovnim školama
3. subvencija nabavke školskih udžbenika i drugih obrazovnih materijala
4. novčana pomoć studentima
5. usluga pomoći u kući
6. subvencija u cijeni vozne karte u javnom gradskom prijevozu
7. pomoć korisnicima mirovine i korisnicima nacionalne naknade za starije osobe
8. jednokratna naknada za pogrebne troškove
9. usluge Centra podrške 521

**PRAVA TEMELJEM ZAKONA O SOCIJALNOJ SKRBI**

***1. NAKNADA ZA TROŠKOVE STANOVANJA***

**Članak 8.**

Troškovi stanovanja odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade i druge troškove stanovanja u skladu sa posebnim propisima.

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

**Članak 9.**

Iznos naknade za troškove stanovanja priznaje se:

- samcu i dvočlanom kućanstvu u visini od 40 % iznosa priznate zajamčene minimalne naknade

- kućanstvu s troje i više članova u visini od najmanje 30 % iznosa priznate zajamčene minimalne naknade.

Iznos naknade iz stavka 1. ovog članka uvećava se za 1 osnovicukorisnicima koji temeljem Ugovora o najmu ovjerenog kod javnog bilježnika plaćaju za najam iznos veći od 3 osnovice**.**

**Članak 10.**

Jednokratna naknada za troškove stanovanja može se priznati osobi koja ne može pridonijeti sprečavanju, otklanjanju ili ublažavanju vlastite socijalne ugroženosti u iznosu do 4 osnovice u jednoj kalendarskoj godini.

***2. PREHRANA U PUČKOJ KUHINJI***

**Članak 11.**

Usluga prehrane u pučkoj kuhinji može se odobriti odrasloj i starijoj osobi, samcu ili članu kućanstva, koji nije u mogućnosti osigurati si jedan obrok dnevno, niti mu je isti, iz materijalnih ili zdravstvenih razloga u mogućnosti osigurati zakonski ili ugovorni obveznik, i to ako podnositelj zahtjeva kumulativno ispunjava sljedeće uvjete:

- nema u vlasništvu drugu nekretninu osim one koju koristi za stanovanje, odnosno pokretnine,

- koji u razdoblju od tri godine prije podnošenja zahtjeva nije prodao ili darovao imovinu, odrekao se prava na nasljeđivanje ili ustupio svoj nasljedni dio, ako je od iznosa ostvarenog prodajom ili iznosa koji odgovara visini osnovice za plaćanje poreza na promet darovane imovine ili nasljednog dijela kojega se odrekao ili ustupio mogao osigurati uzdržavanje,

- koji je radno nesposoban ili nezaposlen a redovno evidentiran pri nadležnoj službi za zapošljavanje,

- kojem prosječni mjesečni prihod ne prelazi za samca 3 osnovice, a za člana kućanstva 2 osnovice,

- ako mu jedan obrok dnevno nije osiguran po drugoj osnovi.

Pravo se obustavlja ako korisnik prehrane u pučkoj kuhinji, iz neopravdanih razloga, pravo ne koristi više od osam dana neprekidno.

Iznimno, pravo na prehrana u pučkoj kuhinji može se privremeno odobriti korisniku koji kumulativno ne ispunjava navedene uvjete a nenadano se našao u posebno ugrožavajućim okolnostima.

***3. PRIVREMENI SMJEŠTAJ BESKUĆNIKA U PRIHVATILIŠTE I PRENOĆIŠTE***

**Članak 12.**

Beskućnik je osoba koja nema gdje stanovati, boravi na javnom ili drugom mjestu koje nije namijenjeno za stanovanje ili koristi uslugu organiziranog stanovanja u prihvatilištu ili prenoćištu a nema sredstava kojima bi mogla podmiriti troškove stanovanja.

Grad osigurava, iz proračunskih sredstava, sredstva za troškove usluge prihvatilišta i prenoćišta za beskućnike.

**OBLICI POMOĆI IZNAD STANDARDA U SUSTAVU SOCIJALNE SKRBI**

# *1. SUBVENCIJA U CIJENI PROGRAMA PREDŠKOLSKOG ODGOJA*

**Članak 13.**

Pravo na subvenciju u cijeni programa predškolskog odgoja ima korisnik:

1. u iznosu od 100% za:

- dijete bez odgovarajuće roditeljske skrbi, povjereno mu na čuvanje i odgoj temeljem

pravnog akta nadležnog tijela,

- dijete čiji je roditelj, s kojim dijete živi, redovan student ili učenik,

- dijete, ako je tom djetetu ili jednom od roditelja s kojim dijete živi utvrđeno tjelesno oštećenje od najmanje 80 %, a čiji prosječni prihod po članu obitelji iznosi do 4 osnovice,

- dijete, za koje je korisniku priznato pravo na uvećani doplatak za djecu a čiji prosječni

prihod po članu obitelji iznosi do 4 osnovice,

- treće i svako sljedeće dijete iste obitelji, ako djeca istovremeno koriste program

predškolskog odgoja u ustanovama,

2. u iznosu od 40% za dijete, za koje je korisniku priznato pravo na doplatak za djecu,

3. u iznosu od 20% za drugo dijete iste obitelji ako djeca istovremeno koriste program predškolskog odgoja u ustanovama.

**Članak 14.**

Pravo na subvenciju u cijeni programa predškolskog odgoja priznaje se od prvog dana korištenja programa do kraja tekuće pedagoške godine, pod uvjetom podnošenja zahtjeva u roku od 30 dana od početka korištenja programa.

Pravo na subvenciju iz članka 13. stavka 1. točke 1. Odluke utvrđuje nadležno upravno tijelo Grada.

Pravo na subvenciju iz članka 13. stavka 1. točke 2. i 3. Odluke utvrđuje predškolska ustanova u mreži Grada na temelju dokumentacije koja se dostavlja prilikom upisa djeteta u predškolsku ustanovu u mreži Grada ili po stjecanju određenog statusa.

Pravo na subvenciju iz članka 13. stavka 1. točke 2. i 3. Odluke za dijete koje koristi program predškolskog odgoja u predškolskoj ustanovi van mreže predškolskih ustanova Grada utvrđuje nadležno upravno tijelo Grada do iznosa subvencije u cijeni programa predškolskog odgoja u predškolskim ustanovama u mreži Grada.

***2 . SUBVENCIJA U CIJENI PROGRAMA PRODUŽENOG BORAVKA U OSNOVNIM ŠKOLAMA***

**Članak 15.**

Pravo na subvenciju u cijeni programa produženog boravka u osnovnim školama ima korisnik:

1. u iznosu od 100% za:

- dijete bez odgovarajuće roditeljske skrbi, povjereno mu na čuvanje i odgoj temeljem

pravnog akta nadležnog tijela,

- treće i svako sljedeće dijete iste obitelji, ako djeca istovremeno koriste program

produženog boravka,

2. u iznosu od 50% za drugo dijete iste obitelji ako djeca istovremeno koriste program

produženog boravka,

3. u iznosu od 25% za dijete za koje je korisniku priznato pravo na doplatak za djecu.

**Članak 16.**

Pravo na subvenciju u cijeni programa produženog boravka priznaje se od prvog dana korištenja programa do kraja tekuće pedagoške godine, pod uvjetom podnošenja zahtjeva u roku od 30 dana od početka korištenja programa.

Pravo na subvenciju iz članka 15. stavka 1. točke 1. Odluke utvrđuje nadležno upravno tijelo Grada.

Pravo na subvenciju iz članka 15. stavka 1. točke 2. i 3. Odluke utvrđuje školska ustanova kojoj je Grad osnivač na temelju dokumentacije koja se dostavlja početkom školske godine ili po stjecanju određenog statusa.

Pravo na subvenciju iz članka 15. stavka 1. točke 2. i 3. Odluke za dijete koje koristi program produženog boravka u školskoj ustanovi kojoj Grad nije osnivač utvrđuje nadležno upravno tijelo Grada do iznosa subvencije u cijeni programa produženog boravka u osnovnim školama kojima je Grad osnivač.

***3. SUBVENCIJA NABAVKE ŠKOLSKIH UDŽBENIKA I DRUGIH OBRAZOVNIH MATERIJALA***

**Članak 17.**

Pravo na jednokratnu novčanu pomoć za nabavku školskih udžbenika, početkom školske godine, ima korisnik za učenika srednje škole koji po prvi put pohađa razred, čiji roditelj/skrbnik ostvaruje pravo na naknadu za troškove stanovanja, a istovremeno nije ostvario pravo na potporu radi nabavke školskih udžbenika po drugoj osnovi, u iznosu od 3 osnovice.

Pravo na jednokratnu novčanu pomoć za druge obrazovne materijale, početkom školske godine, ima korisnik za učenika osnovne škole čiji roditelj/skrbnik ostvaruje pravo na naknadu za troškove stanovanja, a istovremeno nije ostvario pravo na potporu radi nabavke drugih obrazovnih materijala po drugoj osnovi, u iznosu kako slijedi:

- 1 osnovica - za učenike od I do IV razreda osnovne škole

- 1,2 osnovice - za učenike od V do VIII razreda osnovne škole.

***4. NOVČANA POMOĆ STUDENTIMA***

**Članak 18.**

Pravo na novčanu pomoć ima student koji redovito pohađa visokoškolsku ustanovu čiji je prosječni mjesečni prihod po članu kućanstva do 3 osnovice i ako članovi kućanstva nisu vlasnici/suvlasnici nekretnine, ili dijela nekretnine, koja im ne služi za podmirenje osnovnih stambenih potreba.

Pravo na novčanu pomoć ostvaruje se za studijsku godinu, počevši od 1. listopada do 30. lipnja.

Pravo na novčanu pomoć ne ostvaruje se za vrijeme apsolventskog staža.

Pomoć se određuje u mjesečnom iznosu od 2 osnovice studentu koji pohađa visokoškolsku ustanovu izvan mjesta prebivališta, te u iznosu od 1 osnovice studentu koji pohađa visokoškolsku ustanovu u Puli.

***5. USLUGA POMOĆI U KUĆI***

**Članak 19.**

Pravo na uslugu pomoći u kući ostvaruje osoba koja se zbog starosti, invaliditeta, težih trajnih promjena u zdravstvenom stanju, ili težih privremenih promjena u zdravstvenom stanju dok ta privremena promjena traje, ne može sama, u svom stambenom prostoru, brinuti o zadovoljavanju osnovnih životnih potreba, niti su joj zadovoljavanje istih, iz materijalnih ili zdravstvenih razloga, u mogućnosti osigurati zakonski ili ugovorni obveznici, te joj je prijeko potrebna pomoć druge osobe.

Pomoć u kući realizira se kroz dva oblika skrbi:

1. Pomoć u kući oblik je pomoći koja obuhvaća aktivnosti održavanja osobne higijene i higijene životnog prostora, obavljanje kućanskih poslova, nabava namirnica, hranjenje korisnika, priprema jednostavnijeg obroka, nabava lijekova, suradnja sa zdravstvenim, socijalnim i drugim institucijama, savjetodavni rad i druge aktivnosti kojima se podiže kvaliteta života.

Usluga se pruža radnim danom, intenzitet pružanja usluge prilagođava se potrebi korisnika.

2. Pomoć u kući – koja se realizira dostavom jednog gotovog obroka dnevno, u stambeni prostor korisnika.

Pravo na uslugu pomoći u kući ostvaruje osoba iz stavka 1. ovog članka ako:

* + nema u vlasništvu drugi stan ili kuću, osim stana ili kuće koju koristi za stanovanje, a koji može otuđiti ili iznajmiti i time osigurati sredstva za troškove pomoći u kući, poslovni prostor koji ne koristi za obavljanje registrirane djelatnosti te vrijedne pokretnine,
  + ako u razdoblju od tri godine nije prodao ili darovao imovinu, odrekao se prava na nasljeđivanje ili ustupio svoj nasljedni dio, ako je od iznosa ostvarenog prodajom ili iznosa koji odgovara visini osnovice za plaćanje poreza na promet darovane imovine ili nasljednog dijela kojega se odrekao ili ustupio mogao osigurati uzdržavanje
  + nema sklopljen ugovor o doživotnom ili dosmrtnom uzdržavanju
  + prosječni mjesečni prihod samca nije veći od iznosa 5 osnovica odnosno prosječni mjesečni prihod po članu kućanstva nije veći od 4 osnovice.

***6. SUBVENCIJA U CIJENI VOZNE KARTE U JAVNOM GRADSKOM PRIJEVOZU***

**Članak 20.**

Pravo na 80%-tnu subvenciju cijene mjesečne vozne karte u javnom gradskom prijevozu ima:

1. osoba s invaliditetom:

- koja je slijepa, s pratiocem,

- koja se kreće uz pomoć invalidskih kolica, s pratiocem,

- s najmanje 80% tjelesnog oštećenja donjih ekstremiteta, s pratiocem,

- s umjerenom ili težom mentalnom retardacijom, s pratiocem,

- sa 60% i više tjelesnog oštećenja donjih ekstremiteta, odnosno s ortopedskim pomagalom

za donje ekstremitete,

- gluha osoba,

2. udomitelj djece i odraslih osoba i osoba smještena u udomiteljsku obitelj.

Pravo na 100%-tnu subvenciju cijene godišnje povlaštene vozne karte javnog gradskog prijevoza ima :

* darivatelj koji je krv dao više od 75 puta
* darivateljica koja je krv dala više od 50 puta.

***7. POMOĆ KORISNICIMA MIROVINE I KORISNICIMA NACIONALNE NAKNADE ZA STARIJE OSOBE***

**Članak 21.**

Korisniku mirovine i korisniku nacionalne naknade za starije osobe, s nižim prihodima, za pokriće životnih troškova, priznaje se pravo na dodatnu pomoć.

Dodatnu pomoć ostvaruje korisnik mirovine i korisnik nacionalne naknade za starije osobe u tromjesečnom iznosu kako slijedi:

1. Samac

* 1,3 osnovice, kojem prosječni mjesečni prihod iznosi do 2,9 osnovice
* 1,1 osnovicu, kojem prosječni mjesečni prihod iznosi od 2,9 do 3,9 osnovice

- 0,9 osnovice, kojem prosječni mjesečni prihod iznosi od 3,9 do 4,8 osnovice

2. Jedan član obitelji; korisnik mirovine ili nacionalne naknade

- 1,3 osnovice, kojem prosječni mjesečni prihod iznosi do 2,6 osnovice

- 1,1 osnovicu, kojem prosječni mjesečni prihod iznosi od 2,6 do 3,4 osnovice

- 0,9 osnovice, kojem prosječni mjesečni prihod iznosi od 3,4 do 4 osnovice

***8. JEDNOKRATNA NAKNADA ZA POGREBNE TROŠKOVE***

**Članak 22.**

Jednokratna naknada za nužne pogrebne troškove koji se ne mogu podmiriti iz sredstava pokojnika, državnog proračuna ili na drugi način podmiruju se:

- u cijelosti: za osobu koja nema zakonskog ili ugovornog obveznika uzdržavanja temeljem sklopljenog ugovora o doživotnom ili dosmrtnom uzdržavanju, a koja je u trenutku smrti imala prebivalište na području grada Pule, odnosno za osobu kojoj se ne može utvrditi prebivalište, a smrt je nastupila na području grada Pule,

- do polovice iznosa: obveznicima plaćanja pogrebnih troškova koji žive u nepovoljnim osobnim ili obiteljskim okolnostima ukoliko im je prosječni mjesečni prihod do 3 osnovice.

***9. USLUGE CENTRA PODRŠKE 521***

**Članak 23.**

Centar podrške 521 građanima u potrebi osigurava pružanje različitih usluga, iz područja socijalne, zdravstvene, mirovinske, stambene i druge problematike, a sukladno mogućnostima i potrebama.

Usluge objedinjuju prevenciju, pomoć i podršku pojedincu, obitelji i skupinama; kroz savjetovanje, zastupanje, posredovanje, povezivanje, koordiniranje, upućivanje, osnaživanje, uključivanje.

# III. IZUZETNI SLUČAJEVI

**Članak 24.**

U izuzetnim slučajevima, čelnik nadležnog upravnog tijela može priznati pravo koje nije utvrđeno ovom Odlukom, ili priznati pravo koje je propisano ovom Odlukom izvan propisanih kriterija, osobama koje se nalaze u situaciji egzistencijalne ugroženosti, zbog trenutnih okolnosti koje se nisu mogle predvidjeti (bolest, nezaposlenost, smrt člana obitelji, elementarne nepogode i slično).

**IV. POSTUPAK OSTVARIVANJA PRAVA**

**Članak 25.**

U rješavanju o pravima utvrđenim Odlukom primjenjuju se odredbe zakona i drugih propisa koji reguliraju područje socijalne skrbi.

Postupak za ostvarivanje prava pokreće se na zahtjev fizičke ili pravne osobe, odnosno po službenoj dužnosti temeljem saznanja i činjenica koje upravni odjel nadležan za poslove socijalne skrbi prikupi obavljajući poslove iz svog djelokruga.

**Članak 26.**

Zahtjev za ostvarivanje prava utvrđenih Odlukom podnosi se na propisanim obrascima koji se mogu preuzeti u pisarnici ili na službenoj internetskoj stranici Grada [www.pula.hr](http://www.pula.hr).

Uz zahtjev za pokretanje postupka za ostvarivanje prava iz Odluke podnositelj zahtjeva dužan je dostaviti odgovarajuću dokumentaciju kojom dokazuje osnovanost zahtjeva i ispunjavanje kriterija propisanih Odlukom.

Prilikom predaje zahtjeva, podnositelj zahtjeva predaje i vlastoručno potpisanu izjavu da su podaci navedeni u zahtjevu i priloženoj dokumentaciji točni i potpuni te da daje privolu službenoj osobi da iste ima pravo provjeravati, obrađivati, čuvati i koristiti u skladu sa Zakonom o zaštiti osobnih podataka i drugim važećim propisima, a u svrhu obrade i odlučivanja po zahtjevu.

**Članak 27.**

Za rješavanje o zahtjevima za ostvarenje prava na pomoć sukladno odredbama Odluke nadležan je upravni odjel nadležan za poslove socijalne skrbi i zdravstva.

Odjel je dužan po zahtjevu riješiti u roku od 30 dana od dana podnošenja urednog zahtjeva.

O žalbi protiv rješenja nadležnog Odjela odlučuje drugostupanjsko tijelo u jedinici područne (regionalne) samouprave.

**Članak 28.**

Prava utvrđena Odlukom, ako za pojedino pravo nije drukčije uređeno, priznaju se od dana podnošenja zahtjeva, odnosno od dana pokretanja postupka po službenoj dužnosti.

**Članak 29.**

Korisnik prava dužan je prijaviti nadležnom upravnom odjelu ili drugom ovlaštenom tijelu svaku promjenu koja uvjetuje gubitak ili promjenu u korištenju prava, u roku 8 dana od dana nastanka promjene.

**Članak 30.**

Korisnik koji je na temelju rješenja nadležnog upravnog odjela ostvario pravo u sustavu socijalne skrbi Grada dužan je nadoknaditi štetu time što je:

-na temelju neistinitih ili netočnih podataka za koje je znao ili morao znati da su neistiniti, odnosno netočni ili na drugi način osnovano ostvario pravo iz sustava socijalne skrbi na koje nije imao pravo ili ga je ostvario u većem opsegu nego što mu pripada

-pravo iz sustava socijalne skrbi ostvario zbog toga što nije prijavio promjenu koja utječe na prestanak ili opseg prava, a znao je ili je morao znati za tu promjenu.

**Članak 31.**

Nadležni upravni odjel ili drugo ovlašteno tijelo će jednom godišnje preispitati postojanje okolnosti i činjenica koje su bile odlučujuće u priznanju pojedinog prava primjenom Odluke.

**Članak 32.**

Nadležni upravni odjel vodi evidenciju korisnika prema oblicima socijalne skrbi koji su utvrđeni Odlukom.

**V. ZAVRŠNE ODREDBE**

**Članak 33.**

Prava utvrđena Odlukom ostvaruju se u okviru mogućnosti utvrđenih Proračunom Grada Pula-Pola u pojedinoj fiskalnoj godini, osim kod osiguravanja prava koja su zakonska obveza jedinica lokalne samouprave.

**Članak 34.**

Nadležni upravni odjel Grada će u roku od šest mjeseci, od dana stupanja na snagu ove Odluke, izvršiti reviziju svih prava koja su ostvarena temeljem odluke koja se stavlja van snage, te provesti usklađivanje.

**Članak 35.**

Ova Odluka stupa na snagu osmog dana od dana objave u Službenim novinama Grada Pule.

**Članak 36.**

Danom stupanja na snagu ove Odluke prestaje važiti Odluka o socijalnoj skrbi (Pročišćeni tekst )(„Službene novine“ Grada Pule br. 17/14, 3/15, 14/15, 13/16, 2/17, 12/19, 19/19).

**GRADSKO VIJEĆE GRADA PULE**

**PREDSJEDNICA**

**Marija Marković Nikolovski**